《柬知县陈善方》
元代·胡奎

有美东曹彦，科名四海传。长身片玉立，高论大河悬。

慷慨千人俊，驱驰万里天。贺兰西入夏，渤海北通燕。

剑拂边霜重，弓开垄月圆。文章韬虎豹，羽翮铩鹰鹯。

太华云随袂，长城雪拥鞯。黄河秋汨汨，黑水夜溅溅。

旅梦双胡蝶，乡心五杜鹃。倦弹宾馆铗，饥齧汉臣毡。

寒谷空吹律，焦桐忽断弦。泪乾慈母线，囊涩水衡钱。

遂感王门召，惟应国士怜。所蒙稽古力，幸免枕戈眠。

讲殿陈韬略，经帷侍简编。名从西域播，诗到外夷传。

天地重开辟，人材肯弃捐。词林翔鸑鷟，学海起蜿蜒。

飞动关元气，涵濡及远边。青云瞻象魏，紫气应龙泉。

士论争推择，王言益勉㫋。龙香濡露颖，风藻湿云笺。

杕杜劳还役，蒲萄赐别筵。玉关归定远，银汉送张骞。

君命不俟驾，祖生先著鞭。我知清白吏，人迓孝廉船。

大药丹初就，盘根节愈坚。郎星吴分野，宦辙汉山川。

兰秀仍藏谷，珠明必媚渊。有家供滫瀡，无梦属櫜鞬。

潘县花无数，庄椿寿八千。炙分黄雀美，鲙切白鱼鲜。

忠孝原如此，升沉合自然。锦衣行白昼，采服称华年。

下榻怀徐孺，衔杯笑郑虔。群黎劳抚字，多士荷陶甄。

暑雨清炎瘴，秋禾满大田。红收鹦鹉粒，青爇鹧鸪烟。

自笑雷鸣缶，深惭雪满颠。续貂吾岂敢，聊以致拳拳。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。